Шышкі пад снегам  
*Янка Галубовіч*

Мінула восень, наступіла зіма. На пачатку снежня мароз скаваў зямлю, схаваў пад лядовым панцырам рэкі і балоты.

Выпаў першы снег. Белым пухам пакрыліся маладыя елачкі і хвойкі.

Раніцаю, калі трохі аддаў мароз, я сабраўся ў лес. Хаваючы ў каўнер кажуха ад сівернага[[1]](#footnote-1) ветру твар, топчучы лыжамі снег, неўзабаве апынуўся на ўзлеску.

У вёсцы, здавалася, снегу не было, а тут ён падаў і падаў, ляцеў зверху наўскасяк.

Наперадзе за кустом ядлоўцу тупаў у фуфайцы і заячай аблавушцы са стрэльбаю распаўнелы, з вялікімі шэрымі вачыма і чорнай заінелай барадой мужчына.

Пачуўся брэх сабакі. Мужчына ўскінуў да пляча прыклад, прыцэліўся. Праз хвіліну раздаўся стрэл, і я ўбачыў, як падскочыў і, як мяшок, упаў на снег заяц.

3 дрэў ад стрэлу пасыпаліся пухнатыя сняжынкі, а мужчына засмяяўся задаволена, паказваючы поўны рот залатых зубоў. Яго вочы як у савы зрабіліся, і да зайца заспяшаўся.

Мне стала шкада зайца, змяніўся ў твары, быццам пачаў прыслухоўвацца да нечага забалелага ўсярэдзіне, і павярнуў крута ўбок.

Зімовы дзянёк, што камароў насок. Сонца не паспела падняцца над лесам, а ўжо апускаецца.

Вяртаюся назад, на ўзлесак. Гляджу, ажно ў снезе ямка выкапана, а каля яе вавёрачка сядзіць і шышку лушчыць.

Сунуся нячутна, што цень. Але вавёрачка згледзела мяне, на хвойку скочыла.

Пакуль дастаў з-пад снегу дваццаць шышак і на пень іх паклаў, навокал стаяў шэры зімовы змрок.

Набліжаючыся да вёскі, усю дарогу думаў пра тое, як гэта вавёрачка даведалася, што пад снегам шышкі ляжаць. Капала ямку наўздагад? Але ж звярок выкапаў толькі адну ямку, і як-раз там, дзе шышкі ляжалі. А можа, яна яшчэ восенню гэта месца прыкмеціла?

Аказваецца, пад снегам намнога цяплей, чым на паверхні. Цёплае паветра паднімаецца з-пад снегу наверх і цягне за сабой усе пахі, схаваныя пад снежнай коўдраю. Гэтым і карысталася вавёрачка, шукаючы сабе спажыву.

Узышоў, холадна засвяціў месяц, прыціснуў мароз. Але за вавёрачку я не перажываў. Да шышак на пень я паклаў яшчэ тры акрайцы хлеба.

1. *Сіверны* — размоўнае слова Паўночны (пра вецер); халодны з рэзкім пранізлівым ветрам (пра пагоду). [↑](#footnote-ref-1)